Institutong Polis

Ang **Polis - Ang Instituto ng Wika at Humanidades ng Herusalem**, kilala sa Ingles bilang ang **Polis - The Jerusalem Institute of Languages and Humanities,** ay isang institusyong pang-akademikong di-pangkalakalan na nakabase sa Herusalem, Israel at itinatag noong 2011 bilang tugon sa bagong interes ng mundo sa mga sinaunang wika at sibilisasyon,  gayundin para buhayin muli ang pag-aaral ng humanidades sa pamamagitan ng pag-aaral sa mga pinagkukunan ng kulturang Kanluranin at Silangan.

Mula sa mga kamakailang pagbabago sa lingwistikang nalalapat pati na rin sa kadalubhasaan ng mga Israeli sa pagtuturo ng modernong Ebreo (ang paraang Ulpan), itinuturo ng paraang Polis ang mga tinaguriang "patay na wika" sa isang monolingwal at malapít na kapaligiran.

Nasa Musrara ang institusyon, malapit sa Lumang Lungsod ng Herusalem. Mula sa lagpas tatlumpung bansa ng anim na kontinente ang mga mag-aaral nila.

## Kasaysayan 
thumb|Karatula ng Polis na kung saan nakasulat ang mga pangalang opisyal ng instityut sa Ingles, Hebreo at Arabe
Ang Polis Institute ay inirehistro noong 2011 sa Non-Profit Registry ng Israel (ang dokumento ay nakasulat sa Hebreo) at nag-alok sa buong taon ng mga kursong Modernong Hebreo at Arabe, pati na rin ang Sinaunang Griyego. Ang pangunahing ideya ay magturo ng mga sinaunang wika bilang mga buhay na wika, at pagsamahin ang isang pangkat ng mga guro ng iba't ibang mga wika na maaaring magbahagi sa isa't isa ng kanilang mga mahuhusay na pamamaraan at estratehiya sa pagtuturo ng wika. Hindi nagtagal ay naging maliwanag kung gaano kahalaga na lubos na maibabad ang mga mag-aaral sa wikang itinuturo sa kanila, isang obserbasyong tila naaangkop para sa pagtuturo ng parehong moderno at sinaunang wika. Upang isulong ang prinsipyong ito, sila at ay umasa at nagtiwala sa mga pamamaraan sa pagtuturo ng Modernong Hebreo sa Israel at sa karanasan ni Christophe Rico sa kanyang pagtuturo ng Sinaunang Griyego.

Ang pangunahing dahilan na itinatag ang instityut na ito bilang isang non-profit na samahan ay upang mapasigla ang kultura ng pakikipagpanyam sa pamamagitan mga wika sa pinakamaraming taong posible. Di-nagtagal pagkatapos ng pagtatatag nito, nagsimula nang mag-ambag ang Polis sa mas mahusay na pag-unawa sa iba't ibang mga pangkat etniko at relihiyoso na naroroon sa Jerusalem.

Noong 2013, ang Instityut ay nagsimula ng isang programa sa sinaunang filolohiya, na pinagsama ang maraming mga mag-aaral at iskolar mula sa Estados Unidos at Europa. Ang programa ay mayroon nang mga mag-aaral mula sa Asya, Europa, Hilagang Amerika, at Timog Amerika.

Ang Polis at ang mga guro nito ay nakapagsagawa na ng mga masinsinang kurso sa wika at pati na rin ng mga mas maiikling seminar at talakayan upang maipalaganap ang Pamamaraang Polis at interes sa mga sinaunang wika, kultura at panitikan sa ibang mga bansa, tulad ng Italya, Peru, Arhentina, Estados Unidos, Espanya, Morocco, Pinlandiya, Suwesya, at Pilipinas.

## Ang Metodong Polis o *Polis Method* 
### Mga prinsipyong teoretikal 
Ang Pamamaraang Polis ay sumasaklaw sa iba't ibang mga stratehiya sa pagtuturo ng mga modernong wika na inilapat sa mga sinaunang wika. Ang mga stratehiyang ito ay pinag-isa sa ilalim ng dalawang pangunahing mga prinsipyong teoretikal:

#### Imersyong total (*Total immersion*) 
Masagana ang pananaliksik na sumusuporta sa prinsipyo na ang pinakamainam na kapaligiran para sa pag-aaral ng isang wika - bago man ito sa mag-aaral o hindi - ay kung saan ang wikang inaaral o "target language" lamang ang naririnig, binabasa, sinasalita, at sinusulat. Ang prinsipyong teoretikal na ito - ang siyang tinataguriang "total immersion" - ay siyang pangunahing pagkakaiba ng  pamamaraang Polis sa tradisyunal na mga pamamaraan ng pagtuturo ng wika na kadalasang umaasa nang labis sa pagsasalin ng gramatika. Ang imersyong total ay siya ring pangunahing batayan para sa pagsasama ng ilang mga praktikal na stratehiya sa Pamamaraang Polis.

#### Dinamikong pag-unlad ng wika 
Naniniwala ang Polis Instityut na ang mga istruktura ng gramatika ay dapat matutunan ayon sa kanilang likas na pagkakasunud-sunod ng pagkakatuto. Sa gayon kinikilala hindi lamang ang patuloy na pag-unlad ng mag-aaral sa pagtamo ng wika batay sa apat na pangunahing kasanayan sa wika ng pakikinig, pagsasalita, pagbabasa at pagsusulat, kundi pati na rin ang mga paraan ng diskurso o mga dyanra ng panitikan - dayalogo ›pagsasalaysay› argumentasyon ›tula - na nabibilang sa progresibong pagtamo ng wika.

Isinasaalang-alang ang mga prinsipyong ito, ipinagbubuklod at inaakma ng Polis  ang isang malawak na hanay ng mga diskarte at pamamaraan sa pagtuturo na binuo at itinaguyod mula pa noong dekada 70 sa Estados Unidos at Canada at, kamakailan lamang, isang binuo sa Pransya Ayon sa isa sa pangunahing tagapagtaguyod at tagapagpasimula nito, ang dalubwika na si Christophe Rico, "Ang pangunahing pagbabago ng metodong Polis ay ang paglalapat ng dalawang pamamaraan na ito sa pagtuturo ng mga wikang itinuturing na "patay" na para bang ito ay "buhay."

### Mga praktikal na pamamaraan 
#### Kabuuang Tugong Pisikal (*Total Physical Response*) 
thumb|Isang tipikal na silid-aralan sa Polis na nagpapadali sa mga pagsasanay na nangangailan ng Total Physical Response (TPR) at mga pag-uusap sa maliliit na pangkat, mga estratehiyang ginagamit ng Metodong Polis.Ang *Total Physical Response* (TPR) ay isang diskarte sa pagtuturo ng wika na unang pinakilala at binuo ng sikilogong si James John Asher (San José State University) batay sa kanyang pagmamasid sa kung paano natutununan ng mga maliliit na bata ang wika. Ang teorya na kung saan nakabatay ang TPR at ang mismong termino na TPR ay umabot lamang sa kaalaman ng pangkalahatang publiko noong huling bahagi ng dekada 70, nang ang propesor na si Asher ay naglathala ng isang aklat na pinamagatang "*Learning Another Language through Actions."* Gayunpaman, marami sa mga ideya ni Asher ay mayroon nang maraming pagkakatulad sa mga itinaguyod sa huli ng ika-19 na siglo at maagang bahagi ng ika-20 siglo ni W.H.D. Rouse, na kilala sa kanyang Direktong Metodo o Likas na Pamamaraan.

Sa Metodong Polis, ang TPR ay ginagamit mula sa pinakaunang klase at ginagamit ito sa bawat hakbang ng proseso ng pag-aaral. Sa unang sesyon ang mag-aaral ay kinakailangan lamang na tumugon sa pamamagitan ng reaksyong pisikal sa isang pagkakasunud-sunod ng mga utos na ibinigay ng guro, at walang pakikipag-usap na verbal ang inaasahan mula sa mga mag-aaral. Gayunpaman, sa mga mag-aaral na kayang gawin ang mga sumusunod ay hinihiling na ang mga ito ay kanilang isakatuparan: ilarawan ang kanilang mga aksyon habang ginagawa ito; hulaan at sabihin kung anong aksyon ang magaganap; o ilarawan kung ano ang kanilang nakita. Ang mga aktibidad ng TPR ay maaring mabawasan habang ang mga mag-aaral ay umaabot sa mas mataas na antas ng pag-aaral ng wika. Gayon pa man, napatunayan na ang TPR ay mabisa pa rin kahit sa mga antas na ito, na kung saan ang mga mag-aaral ay nakaharap sa ilang partikular na kumplikadong mga istraktura ng gramatika, tulad ng *absolute genitive* sa Griego o ang *accusativus cum infinitivo* sa Latin.

#### Pagtuturo para sa Kahusayan sa pamamagitan ng Pagbasa at Pagkwento (*Teaching Proficiency through Reading and Storytelling* o TPRS) 
Ang TPRS bilang isang pamamaraan sa pagturo ng isang wika ay sinimulan noong dekada 90 ni Blaine Ray, isang guro ng Espanyol. Ang kaniyang naging inspirasyon ay ang teorya ni Steven Krashen sa kung paano natututunan ang wikang banyaga at ang pagbibigay diin nito sa kahalagahan ng *comprehensible input* (o input na naiintindihan) bilang isang kadahilanan na nag-aambag nang di hamak patungo sa kadalubhasaan ng pagpapahayag (output). 

Ayon kay Krashen, mahalaga na ang mga mag-aaral ay mailantad sa mga pangungusap na ang kahulugan ay maaari nilang lubos na maunawaan Ito'y isang kondisyon na nangangailangan ng isang mahigpit na kontrol kung paano at kailan ipinakikilala ang mga bagong salita at istraktura, upang maliit na porsyento lamang ng buong pangungusap ang binubuo ng mga bagong salita.

Upang mailaan sa mga mag-aaral ang isang kapaligiran sa pag-aaral na kung saan nahihikayat ang pagsasakatuparan ang *comprehensible input*, bumuo si Blaine Ray ng isang serye ng mga kwento o pagsasalaysay kung saan ang mga mag-aaral ay maaaring aktibong makisali. Sa buong pagsasalaysay, ipinapakita sa mga mag-aaral ang mga mensahe na tumutugma sa kanilang antas pangwika at maaari ding magpakilala ng bagong bokabularyo.

Upang ma-iangkop ang stratehiya na pagkukuwento, ganap na ibinubukod ng Metodong Polis ang mga pagsasalin at paliwanag sa anumang wika maliban sa itinuro. Ang isa pang natatangi sa Metodong Polis ay ang pagudyok sa mga mag-aaral na tumugon sa isang kumpletong pangungusap sa halip na sa pamamagitan lamang ng tig-iisa isang salita. Sa pamamagitan nito  hinihimok ang mga mag-aaral na gawing panloob ang mga kasanayan sa pagsasalita.

#### Pagbuo ng Kwento 
Ang pamamaraang Pagbuo ng Kwento ay unang binuo ni Greg Thomson (University of Alberta) noong 2007 sa loob ng metodong tinataguriang *Growing Participator Approach* (GPA). Ang kanyang teorya ay nakasalalay sa ideya ng paglalahad ng mga imahe na kumakatawan sa mga eksena mula sa isang buong kuwento. Habang nabubuo ang kuwento, inaasahan na ang paglahok ng mag-aaral (ang tinutukoy na *participator*) sa kuwento ay lumalago, proseso na siyang nagpapaliwanag sa pangalan ng diskarteng ito, GPA. Inaanyayahan ang mga mag-aaral na ilarawan ang mga imaheng ipinakita sa pamamagitan nang paggamit ng bokabularyo na alam na. Ang pagsasanay na ito ay nagpapatibay sa pagaalala ng mga salitang natututunan sa inaaral na wika at nagpapahintulot ng paglakip ng mga bagong istruktura ng gramatika na nauukol sa mga imahe at bokabularyo.

Sa loob ng pamamaraang Polis, madalas na ginagamit ang pamamaraang Pagbuo ng Kwento upang sanayin ang mga mag-aaral habang sila ay natututo ng mga baong panahunan, halimbawa nang kanilang natututunan ang mga panahunang pangnagdaan o panghinaharap mula sa pangkasalukuyan.

#### Mga imahe at props 
Dahil ang memorya ng tao ay higit na nakasalalay sa karanasang pandama, ang paggamit ng mga imahe at props ay isang napakabisang kasangkapan upang maipakilala ang bagong bokabularyo. Ang mga ito ay nagbibigay-daan sa mga mag-aaral na direktang maiugnay ang isang bagong salita sa isang karanasang sensoryal.

#### Pag-uusap na paris-paris o sa mga maliliit na pangkat 
Ang pakikipag-ugnayan ng mga mag-aaral sa klase sa pamamagitan ng paguusap ay isang pangkaraniwan at napakahalagang tampok sa modernong pagtuturo ng wika, at ito ay inilalapat ng Polis sa pagtuturo ng mga sinaunang wika. Ang mga interaksyong ito ay isang napakamabisang pamamaraan - lalo na sa mas advanced na mga klase - upang palaguin ang kasanayan sa wika ng mag-aaral. Ang dahilan ay habang nagsasanay ang mag-aaral sa pagsasalita, sumusulong din ang kanyang pagtamo ng wika. Ang ginagabayang pag-uusap ay maaaring magsama ng dalawa hanggang limang kalahok at maingat na idinisenyo upang ma-maximize ang oras ng pagsasalita ng bawat mag-aaral at ang mga pagkakamali ay natutugunan nang nararapat.

#### *Living Sequential Expression* (LSE) 
Ang pinakabagong pamamaraann sa pagtuturo na ipinaglihi at binuo ng mga nagtuturo sa Polis, at sinisimulan nang gamitin ay isang pamamaraan na tinatawag na Living Sequential Expression (LSE). Ang inspirasyon ng pamamaraang ito ay gawain ng isang gurong Pranses ng wikang banyaga, si François Gouin (1831–1896), na siyang bumuo ng Metodong Serye (*Series Method*) sa pagaaral ng wika. Sa adaptasyong Polis ng LSE, ang mga mag-aaral ay binibigyan ng isang hanay ng mga pangungusap na nagpapahayag ng "pagkakasunud-sunod na mga pagkilos na may kaugnayang lohikal" at unti-unting nilang natututunan ang kahulugan ng mga pangungusap na ito sa pamamagitan ng "pagsasagawa at pag-uulat" sa mga pagkilos na tinutukoy.

#### Iba pang mga aktibidad at diskarte 
Ang mga aktibidad na nangangailangan ng wika bilang isa sa mga pangunahing sangkap nito ay nakakatulong nang malaki sa paglikha ng isang mas likas na karanasang imersibo. Sinasaalang-alang ang prinsipyong ito, hinihimok ng Polis ang mga mag-aaral na dumalo sa mga aktibidad sa labas ng klase tulad ng mga imersibong tanghalian, kung saan ang tanging wikang sinasalita ng mga mag-aaral at mga guro sa kabuuan ng pagtitipon ay ang wikang inaaral o target language lamang. 

Maraming mga siyentipikong pagsisiyasat ang nagpatibay sa pagiging epektibo ng musika sa pagtulong sa mga mag-aaral ng wika na matandaan ang bokabularyo at balarila. Sa gayon inilalapat ng Polis ang prinsipyong ito sa pamamagitan ng pagtuturo ng mga kanta na may mga liriko sa mga sinaunang wika. Sa unang taon ng kursong Griyego, halimbawa, sampung mga kanta ang bumubuo ng bahagi ng koleksyon ng guro ng mga instrumento sa pagtuturo.

## Mga programang pang-akademiko 
### Mga digrí na Master ng Sining (Master of Arts) na third-party 
thumb|Sa pagitan ng mga lugar ng pagkasira sa isang komunidad ng mga sinauang Hudeo sa isang field trip sa Gamla and Susita sa klase ng Heograpiyang Pangkasaysayan (Historical Geography).
Sa pamamagitan ng pakikipagugnayan sa mga lubos na iginagalang na unibersidad sa Europa na nagkakaloob ng Master ng Sining o Master of Arts (MA) Degree sa Pilolohiya ng mga Sinaunang Wika at MA sa Mga Wika sa Malapit na Silangan, nabibigyan na ngayon ng Polis Institute ang mga mag-aaral ng pagkakataong makatamo ng isang Master's Degree habang dumadalo sa mga programa nito sa Herusalem at gamit ang pamamaraang Polis. Kasama sa mga unibersidad ang Pontifical University ng Santa Croce sa Roma, ang University of Navarra sa Pamplona, at ang International University of Catalonia sa Barcelona. Ang mga dating dalawang taon na pansertipikong kurso sa Pilolohiya ng mga Sinaunang Wika at  Mga Wika sa Malapit na Silangan, ngayon ay buong programa na ng MA.

#### Digrí na Master ng Sining sa Pilolohiya ng mga Sinaunang Wika 
Ang digrí na Master ng Sining sa Pilolohiya ng mga Sinaunang Wika ay nakatuon sa pag-aaral ng parehong Sinaunang Griyego at Ebreong Biblikal na kung saan ang masinsinang pagsasanay sa wika ay inaalok sa loob ng dalawang taon ng programa. Ang mga mag-aaral sa programang ito ay kinakailangang kumuha ng limang antas ng Sinaunang Griyego at apat sa Ebreong Biblikal. Upang matamo ang degree na MA, dapat ding kumpletuhin ng mga mag-aaral ang mga ipinag-uutos na kursong teoretikal na nagpapayaman sa kanilang mga pag-aaral ng wika. Sinasaklaw ng mga kursong ito ang mga larangan ng pilosopiya, kasaysayan, heograpiya, lingguwistika, paleograpia, at panitikan. Gayundin, ang mga nasa track ng pagsasaliksik ay nagsusumite ng tesis na pang-master upang matanggap ang kanilang digrí, habang ang mga nasa track na hindi pananaliksik ay nagsusulat ng isang papel sa seminar at kumukumpleto ng mga karagdagang ipinag-uutos na kurso. Sa katapusan, upang makatanggap ng mga kredito ng ECTS na kinakailangan upang makumpleto ang programa, ang mga mag-aaral ay maaaring magpasya na kumuha ng mas advanced na mga kurso para sa Sinaunang Greek at Ebreong Biblikal bilang mga kurso na elektibo. Maaaring piliin din ang iba pang mga wika tulad ng Latin, Klasikong Siriako, Bohairikong Kopto at Modernong Ebreo. Ang degree na MA sa Pilolohiya ng mga Sinaunang Wika ay iginagawad ng alinman sa Pontifical University ng Santa Croce sa Roma o ng International University of Catalonia in Barcelona.

#### Digrí na Master ng Sining sa Mga Wika sa Malapit na Silangan 
Ang digrí na Master ng Sining sa Mga Wika sa Malapit na Silangan ay nakatuon sa pagsasanay sa mga mag-aaral sa mga wikang Semitiko na kinakatawan ng parehong Ebre at Arabe. Kinakailangang tapusin ng mga mag-aaral ang apat na antas ng Hebrew (maaari silang pumili sa pagitan ng  Moderno Ebreo at Ebreong Biblical), apat na antas ng Modern Standard Arabe, at tatlong antas ng Sinasalitang Arabe sa loob ng dalawang taon. Upang makatanggap ang MA degree, kailangang kumpletuhin ng mga mag-aaral ang mga inuutos na kursong teoretikal sa mga kampong ibinilang sa MA sa Pilolohiya ng mga Sinaunang Wika na may karagdagang kampo ng mga aralin sa Arabe. Bilang mga kursong elektibo upang makumpleto ang programa, maaari silang pumili upang pag-aralan ang mga iba pang antas sa Ebreo at / o Arabe, iba pang mga teoretikal na kurso o iba pang mga kurso sa wikang elektibo tulad ng Latin, Klasikong Siriako, at Bohairic Coptic. Ang mga nasa track ng pagsasaliksik ay kinakailangang sumulat ng tesis na pang-master upang matanggap ang kanilang degree, habang ang mga nasa track na hindi pananaliksik ay magsusulat ng isang papel sa seminar at lumahok sa mga karagdagang ipinag-uutos na kurso na dapat sumaklaw ng isang kurso ng pagsasalita sa Arabe o Ebreo. Ang MA degree sa Sinaunang Philology ay iginawad ng University of Navarra sa Pamplona.

#### Empasis sa Pagtuturo ng Mga Sinaunang Wika 
Ang mga nasa pangalawang taon ng alinman sa MA sa Pilolohiya ng mga Sinaunang Wika at MA sa Mga Wika sa Malapit na Silangan o iba pang mga nagtapos sa MA na nais na makakuha ng direktang karanasan sa pagtuturo ay maaaring magpatala sa Empasis sa Pagtuturo sa Mga Sinaunang Wika. Binibigyang diin ang "mga detalye ng pagtuturo ng mga sinaunang wika sa isang nakaka-engganyong kapaligiran." Ang mga mag-aaral ay binibigyan din ng mga pagkakataon na lumahok sa isang kurso ng pamamaraan sa pagtuturo (methodology) at mga workshops.

#### Konsentrasyon sa Pilolohiyang Semitiko 
Ang MA sa Mga Wika sa Malapit na Silangan ay nag-aalok ng isang programa sa Pilolohiyang Semitiko para sa mga mag-aaral na interesado na ituon ang pansin sa mga larangan ng Bibliyang Ebreo, pag-aaral ng mga manuskrito, panitikan at pilosopiyang Arabiko. Kinakailangan ang Ebreong Biblikal para sa programang ito. Gayundin, may mga kurso na kailangang kunin ng mga mag-aaral sa programang ito na hindi kinakailangan para sa mga nasa regular na programa ng MA. Iilan sa mga kursong ito ay ang pilolohiya ng  Ebreong Biblikal, wika at panitikang Ugaritiko, at Semitikong paleograpiya.

### Mga programang pang-sertipiko 
#### Isang-taong programang pang-sertipiko sa Pilolohiya ng mga Sinaunang Wika 
Para sa mga nais na manatili lamang ng isang taon sa Herusalem, ang MA sa Pilolohiya ng mga Sinaunang Wika ay may isang pinaikling bersyon na gumagawad ng isang Sertipiko mula sa Polis Institute sa mga mag-aaral na makakakumpleto sa programang ito. Para sa programang ito, na tinatagurian sa Ingles na *One-Year Program* o OYP,  ang mga mag-aaral ay kailangang makatapos ng apat na antas ng Sinaunang Griyego at dalawang antas ng Ebreong Biblikal. Bukod dito, ang mga kursong teoretikal na kailangan sa pagtamo ng MA ay tinatagurian sa OYP ng "mga kursong optatibo" at mula sa hanay ng mga kursong ito, pipiliin ng mga mag-aaral ang katumbas ng sampung mga kredito ng ECTS. Upang makumpleto ang mga kinakailangan sa pagtapos ng programa, na 74 na mga kredito ng ECTS, ang mga mag-aaral ay dapat pumili din ng katumbas ng dalawampung mga kredito ng ECTS mula sa hanay ng mga asignatura na tinatawag na "kursong elektibo," na maaaring kombinasyon ng mga kursong teoretikal at / o kurso ng wika.

#### Isang-taong programang pang-sertipiko sa Mga Wika sa Malapit na Silangan 
Ang MA sa Mga Wika sa Malapit na Silangan, ay may sarili ding pinaikling bersyon ng programa na nagbibigay ng isang Sertipiko mula sa Polis Institute sa mga mag-aaral na matagumpay na makakakumpleto nito. Sa OYP na ito, ang mga kurso ng wika na kinakailangang tapusin sa loob ng isang taon ay dalawang antas ng Ebreo (ang mga mag-aaral ay maaaring pumili sa pagitan ng Modernong  Ebreo at Ebreong Biblikal), dalawang antas ng *Modern Standard Arabic*, at dalawang antas ng Sinasalitang Arabe. Upang maigawad ang Sertipiko (katumbas ng 74 na mga kredito ng ECTS), ang mga mag-aaral ay dapat magtamo ng sampung mga kredito ng ECTS sa pamamagitan ng matagumpay na pagtapos ng mga kursong optatibo (batay sa listahan ng mga kursong kailangang kumpletuhim para sa kaukulang MA). Gayun din, kailangan nila makakuha ng dalawampung mga kredito ng ECTS sa pamamagitan ng matagumpay na pagkumpleto ng iilang kusrong elektibo, na maaaring kombinasyon ng mga kurso ng wika o kursong teoretikal.

#### Mga sertipiko sa katatasan sa wika 
Para sa mga nais mag-pocus sa pag-aaral ng mga wikang hinahandog ng Polis at magpakadalubhasa sa pagsasalita nito, nag-aalok ang Polis ng mga programang pang-sertipiko sa katatasan sa wika na kasing antas ng MA at maaaring matapos sa loob ng dalawang taon. Walang kinakailangang mga digrí na pang-akademiko upang sumali sa programa ng katatasan. Maliban dito maaaring piliin ng mga mag-aaral ang antas sa wikang pinili na, sa wari nila, ay pinakamainam para sa kanilang sarili: mula sa antas ng isang baguhang lubos hanggang sa antas ng mga naghahangad na makakuha ng kadalubhasaan sa wika sa mga tuntunin ng kasanayan sa pagbabasa, pagsusulat, at pagsasalita.

Sa ngayon, nag-aalok ang Polis ng Sinaunang Griyego at Arabe para sa programa ng katatasan. Para sa katatasan sa Griyego, ang mga mag-aaral ay kailangang makatapos nang matagumpay ng walong antas ng Griyego, pati na rin ang pag-aaral ng iba pang mga kurso kagaya ng Mga Basahing Griyego, paleograpiya at pilolohiya. Saklaw ng kursong Arabe ang parehong *Modern Standard Arabic* at *Spoken Levantine Arabic*, isa sa limang pangunahing diyalekto ng Arabe na na sinasalita sa Estado ng Palestina, Israel (kaya kinikilala rin bilang *Palestinian Arabic*.) Upang matanggap ng mga mag-aaral ang Sertipiko, sila ay kailangan rin na kumuha ng karagdagang mga kursong teoretikal at praktikal na makakatulong sa kanilang pagunawa at pagpapahalaga sa kultura ng kung sinasalita ang target na wika. Maaari rin nilang matamo ang mga kredito ng ECTS na kinakailangan sa pagtatapos sa pamamagitan ng pag-aaral ng iba pang mga wika (Ebreo, Latin, Bohairic Coptic at Klasikong Siriako) at mga teoretikal na kurso bilang mga elektibo.

### Mga iba pang mga programa 
#### Mga programa sa panahon ng tag-araw at mga programang pang-internasyonal 
Sa panahon ng tag-araw, nag-aalok ang Polis ng mga ilang masinsinang kurso sa wika, kapwa sa Jerusalem at sa ibang bansa. Ang mga kursong sa Sinaunang Griyego, Ebreong Biblikal, Latin, *Modern Standard Arabic*  at Mga Paraan sa Pagtuturo ng Mga Sinaunang Wika ay ginanap na sa Roma, Italya at sa U.S.A.  Kasama sa mga lugar na kung saan itinanghal ang mga programang ito ay ang Pontifical University ng Holy Cross sa Roma  Christendom College sa Virginia,  Wisconsin, Ave Maria University sa Florida, Bridgewater State University sa Massachusetts,  at ang University of Kentucky sa Lexington, Kentucky. Sa Polis Institute mismo, sa panahon ng tag-araw, bilang karagdagan sa mga kurso sa wika na nabanggit, ang Klasikong Siriako at *Spoken Arabe* ay itinuturo din.

#### Mga kurso sa wika 
Sa mga buwan ng Oktubre hanggang Pebrero na siyang panahon ng karaniwang taong pang-akademiko, nagtuturo si Polis ng mga kurso sa sinauna at modernong kurso sa wika. Kasama sa mga sinaunang wika ang Sinaunang Griyego, Ebreong Biblikal, Latin, Klasikong Siriako, at Bohairic Coptic. Kasama sa mga makabagong wika ang *Modern Hebrew* (Ulpan), *Spoken Arabic*, at *Modern Standard Arabic*. Sa nakaraan ang Sumerian ay tinuro din.   Kamakailan-lamang isang teoretikal na kurso na nagpapakilala sa mga mag-aaral sa Heteo ay nagsimulang maalok.

### Ang Polis online 
Ang pandaigdigang sitwasyon na dinala ng COVID-19 ay naging isang pagkakataon para sa Polis Instityut upang subukang gamitin ang ang Metodong Polis sa mga plataporma ng online video. Ang hamon ay nagsimula noong Marso 2020 nang ang mga klase sa semestre ay nagambala ng pandaigdigang pandemya. Mula noon, ginugol ng Instityut ang "libu-libong oras sa pagtuturong online" at dahil dito, nakakuha ng kaalaman at karanasan sa pag-aangkop sa mga prinsipyo ng pagtuturo na Imersyong Total at Dinamikong Pag-unlad ng Wika para sa madlang online. Sa kauna-unahang pagkakataon sa kasaysayan nito, nasaksihan ng panahong ito ang matagumpay na pagtuturo sa online ng mga sumusunod na kurso sa wika at nakakuha ng positibong puna mula sa mga mag-aaral: Sinaunang Griyego, Latin, Ebreong Biblikal, *Spoken Arabic*, MSA at Modernong Ebreo, Coptic at Klasikong Siriako. Ang paglipat sa isang online platform ay nagpahintulot din sa Polis na buksan sa publiko ng internet ang mga kursong teoretikal.

## Mga kumperensya 
Ang Instityut ay nagho-host ng mga internasyonal na kumperensyang pang-interdisiplina sa iba't ibang mga paksa sa larangan ng Humanities.

Sa ngayon, ang mga sumusunod na kumperensya ang naganap na: 

### 2013 - Ang mga Pinagmulan ng Abakada 
Ang unang kumperensyang pang-interdisiplina ng Polis Instityut ay ginanap noong Pebrero 2013, at angkop na nakatuon sa "Mga Pinagmulan ng Abakada."  Ang ilan sa mga nangungunang dalubhasa sa paksang ito ay nagtipon sa Polis upang makisali sa isang interdisiplinaryong pag-uusap sa paksang ito. Ang mga ginamit na pananaw ng talakayan ay mga perspektibong bihirang inilapat sa paksa na pag-unlad ng pagsusulat: wika, sosyolohikal at sikolohikal. Isinasaalang-alang ang tanggap na katotohanang ang pinagmulan ng alpabeto ay maaaring maibakas sa lugar sa pagitan ng Ehipto at Phoenicia, kahit pa na ang pagsusulat sa iba't ibang bahagi ng mundo ay lumitaw nang di nakasalalay sa bawat isa, ang mga iskolar ay sumapi sa kumperensyang ito upang magmingkahing ng sagot hindi lamang sa tanong na kung paano nagmula ang alpabeto, ngunit pati na rin sa mas mahirap na tanong na kung bakit ito naganap.

### 2015 - Ang Silid Aklatan ng Alexandria: Sangandaang Kultural ng Sinauang Daigdig 
Ang pangalawangang kumperensyang pang-interdisiplina ng Polis Instityut ay ginanap noong Enero 2015 na may temang "Ang Silid Aklatan ng Alexandria: Sangandaang Kultural ng Sinauang Daigdig."  Bilang karagdagan sa mga lingguwista at dalubhasa sa Septuagint at sa panitikan ng mga Griyego, ang mga istoryador at arkeologo ay nagtipon sa Polis Instityut upang talakayin ang mga sumusunod na tanong na nakapalibot sa  Silid Aklatan ng Alexandria, na itinuturing na pangunahing sentro ng karunungan sa buong mundo mula noong ika-3 siglo BC hanggang sa mga kapanahunan ng paghahari ni Cleopatra (48-30 BC). Saan eksaktong kinalalagyan ng gahiganteng silid aklatan na ito, at anong uri ng mga teksto ang naroroon? Hanggang saan naging isang pook ng pagpupulong para sa iba't ibang mga wika at kultura  ang Silid Aklatan na pagaari ng hari? At sa huli, bakit walang imik ang ilang mga may-akda ng sinauna tungkol sa paglaho nito? Ito ang ilan sa mga pangunahing tanong na ginalugad at tinalakay ng Kumperensya.

### 2016 – Ang muling pagdalaw sa Cours de Linguistique Générale: 1916-2016 
Ang pangatlong kumperensyang pang-interdisiplina ng Polis Instityut ay ginanap sa  noong Marso 31 - Abril 1, 2016 na may temang "Ang muling pagdalaw sa Cours de Linguistique Générale: 1916-2016"  bilang paggunita ng ika-100 anibersaryo ng Cours de Linguistique Générale (CLG), isang napakahalagang libro na nagtipon ng mga tala ng panayam ng kinikilalang "ama ng lingguwistika," Ferdinand de Saussure. Ang higit sa isang dosenang mga internasyonal na dalubhasa sa pangkalahatang lingguwistika, pragmatiks, pilolohiya, dialektolohia, pag-aaral ng pagsasalin, terminolohiya, at pilosopiya ay nagtagpo upang talakayin ang mga tema na nauugnay sa panimulang akda ni Saussure na nagsimula ng isang pang-agham na disiplina na lubos na nakapagimpluwensya sa larangan ng humanidades. Tinalakay ng mga iskolar hindi lamang ang gawa ni Saussure mismo kundi pati na rin ang background at pagtanggap nito at ang mga epekto nito sa ika-20 at ika-21 siglo. Para sa Komperensyang ito higit sa 30 mga iskolar at tagapagturo ng wika ang nagtipon at / o nagsumite ng mga papel na inilahad bilang mga talumpati at pagtatanghal. Bukod sa iba pa, ang mga temang nasaklaw ay ang pagtuturo ng Latin, Griyego, at Ebreo sa mga daang siglo, kung paano natutunan ang pagsulat sa sinaunang Sumeria, ang paglalarawan ng mga guro ng Latin sa mga pelikula, at mga temang pangkasaysayan. Apat na mga kontinente ang kinatawan ng Komperensyang ito isinasaalang-alang na ang mga iskolar na nagmumula sa Netherlands, Croatia, United Kingdom, Bulgarya, Polonya, Sweden, France, Italy, the United States, Brazil, Argentina, Israel, at Hapon.

## Ang Palimbagang Polis Instityut 
Ang Polis Instityut ay mayroong sariling bahay ng paglalathala na naglilimbag ng mga librong nagtataguyod ng Metodong Polis sa pagtuturo ng wika. Naglalathala din ito ng napapanahong pagsasaliksik sa mga larangan ng pag-aaral na isinulong ng Instityut tulad ng mga sinaunang wika at kultura, pagtuturo sa wika, kasaysayan ng wika, atbp.

### Mga aklat-aralin sa sinaunang wika 
#### Πολις (Polis): Λαλεῖν τῇ κοινῇ διαλεκτῳ τῇ ζώσῃ (Griyegong Sinasalita Bilang Wikang Buhay) 
Ang "Polis: Griyegong Sinasalita Bilang Wikang Buhay" ay isang serye ng aklat-aralin na umaalalay sa pagtuturo ng Sinaunang Griyego gamit ang Metodong Polis.

Ang Unang Antas ng serye ng aklat-aralin na ito ay ang una sa mga aklat na inilathala ng Palimbagang Polis Instityut na nakasulat sa Ingles. Ang tomong ito ay nagtatampok ng mga orihinal na teksto ng pag-uusap na isinulat ng dalubwika at guro ng Polis na si Christophe Rico sa Sinaunang Griyego. Ang orihinal na mga guhit ay gawa ni Pau Morales. Naglalaman din ito ng pitong orihinal na mga kanta na isinulat sa Sinaunang Griyego ng iba't ibang mga tagatulong ni Prof. Rico. Ang mga ito ay maaaring pakinggan sa opisyal na website ng Polis Institute (ang direktang link sa mga audio file ay matatagpuan sa bandang dulo ng pahinang ito). Ang aklat para sa mag-aaral at ang tomong pangguro ng Unang Antas ay parehong inilimbag noong 2015. Ang librong ito ay dati nang nailimbag sa iba't ibang bersyon at naglalaman ng labindalawang kabanata: sa Pranses (Editions du Cerf, 2009), Italyano (Edizioni San Paolo, 2010), at Aleman (Helmut Buske, 2011). Ang edisyong Ingles ay isang pinalawak na bersyon at naglalaman ng dalawampung kabanata .

Alinsunod sa prinsipyo ng imersyong total na siyang pundasyon ng Pamamaraan ng Polis, halos ang kabuuan ng aklat-serye ay nakasulat sa Sinaunang Griyego. Gayunpaman, may mga seksyon na  nakasulat sa Ingles kagaya ng pagpapakilala, paunang salita, mga pangunahing tuntunin ng gramatika at mga tagubilin sa mga pagsasanay na nangangailangan ng isang advanced na kaalaman sa Sinaunang Griyego. 

#### *Forum: Lectiones Latinitatis Vivae* (Latín na Sinasalita Bilang Wikang Buhay) 
Inaangkin ng mga may-akda ng "*Forum*: Latín na Sinasalita Bilang Wikang Buhay" na ito ang unang aklat na umaalalay sa isang estratehiya - ang metodong Polis - na "naglalapat ng mga pangunahing pamamaraan sa pagtuturo ng mga modernong wika sa (pagtuturo ng) Latin." Nailimbag noong 2017, ang aklat na ito ay kumukuha ng inspirasyon at mga karanasan mula sa aklat-aralin sa Sinaunang Griyegong, ang *Polis*, na siyang hinalinhan ng *Forum*. Kasali na rito ang ilan sa mga nakalarawang tauhan ng mga diyalogo, pati na rin ang ilan sa mga tema ng pag-uusap nito, na nagpapaalala sa gumagamit ng *Forum* ng aklat-aralin sa Sinaunang Griyego. Ang librong Latin ay isinulat ng may-akda ng *Polis* na si Christophe Rico kasama ang isang pandaigdigan na koponan mula sa Pransya, Austria, Netherlands at Espanya.

### Mga publication ng pananaliksik 
#### Ang mga Pinagmulan ng Abakada: Paglilitis ng Unang Kumperensyang Pang-interdisiplina ng Polis Instityut 
Pinagsasama-sama ng publikasyong ito ang mga papel na inilahad sa kauna-unahang Kumperensyang Pang-interdisiplina na ibinuo ng Polis Institute. Sa pamamatnugot nina Christophe Rico at Claudia Attucci, ang tomong ito ay nagpapakita na "malawak ang pinagkakasunduan hinggil sa mga pangunahing kadahilanan at pangyayaring nakapalibot sa pinagmulang ng alpabeto." Ang mga nakolektang artikulo ay nakasulat Ingles at Pranses mula kina Aaron Demsky, Maria Vittoria Tonietti, Emile Puech, Orly Goldwasser, Pascal Vernus, Christophe Rico, Clotilde Pontecorvo at Franca Rossi.

#### Ang Silid Aklatan ng Alexandria: Sangandaang Kultural ng Sinauang Daigdig: Paglilitis ng Pangalawang Kumperensyang Pang-interdisiplina ng Polis Instityut 
Ang tomong ito ay nagtatanghal ng mga pagpapatuloy ng Komperensiya ng Polis na ginalugad ang malalaking katanungan na pumapalibot sa kung ano ang masasabing pinaka tanyag na silid aklatan ng sinaunang mundo. Tinatampok ng librong ito ang mga papel na inilahad nina Hélène Fragaki, Emmanuel Friedheim, Sylvie Honigman, Christophe Cusset, Anca Dan, Daniela Dueck,  Jan Joosten, Jane L. Lightfoot, Christophe Rico, at Étienne Nodet, at sumasaklaw sa iba't ibang mga paksa tulad ng arkitektura ng ang Library, ang mga nilalaman nito, ang mga koneksyon ng Library sa Septuagint at ang mga misteryo na nakapalibot sa pagkasunog nito. Ang publication na ito ay na-edit nina Christophe Rico at Anca Dan.

#### Ang muling pagdalaw sa Cours de Linguistique Générale: 1916- 2016: Paglilitis ng Pangatlong Kumperensyang Pang-interdisiplina ng Polis Instityut 
Ang tomong ito na umuukol sa CLG ay pinatnugutan ni Christophe Rico at Pablo Kirtchuk at tumanggap ng mga kontribusyong mula sa Israel, Alemanya, Pransya, Espanya at Belhika. Ang mga nag-ambag na mga may-akda at iskolar ay sina Elitzur Bar-Asher Siegal, Cyril Aslanov, Gerda Haßler, Eran Cohen, Gilbert Lazard, Herman Parret, François Jacquesson, Georges Kleiber, Maurice Pergnier, Georges-Elia Sarfati, Pablo Kirtchuk, Loïc Depecker, Christophe Rico, at José Ignacio Murillo. Isang mabilis na pagsusuri sa talahanayan ng nilalaman ng libro ay nagpapahiwatig ng tatlong pangkalahatang tema na sinakop ng mga talakayan at debate ng Kumperensya: ang muling pagtatasa sa mga pinagmulan ng CLG at ang impluwensya nito sa modernong lingguwistika; ang mga pangunahing konsepto at pagkakasalungatan ng CLG; mga posibleng kampo ng pag-aaral na. 

## Ang komunidad ng Polis 
### Internasyonal na karakter 
Ang mga guro, kawani, alumni at mag-aaral ng Polis ay bumubuo ng isang komunidad na kumakatawan ng iba't ibang bahagi ng mundo at pinag-isa ng kanilang pagganyak na matutong mga wika. Kinakatawan nila ang anim na kontinente at nagmula sa mga sumusunod na bansa:[84]

Asya: Tsina, India, Indonesia, Israel, Pilipinas, Timog Korea, Taiwan, Turkey 

Africa: Egypt, Nigeria

Europa: Austria, Pinlandiya, Pransya, Alemanya, Italya, Netherlands, Poland, Portugal, Rusya, Espanya, Suwisa, United Kingdom

Hilagang Amerika: Canada, Mehico, Estados Unidos ng Amerika

Oceania: Australia

Timog Amerika: Argentina, Bolivia, Brazil, Chile, Colombia, Ecuador, Peru 

### DiaLogo Academy 
Sinimulan bilang isang inisyatiba ng mga mag-aaral noong Enero 2018 sa loob ng Polis, ang DiaLogo Academy ngayon ay isa ng propesyonal na platform ng pag-aaral ng wika. Itinatag ito ng dalawang alumnae na nag-aral ng mga wikang Sinaunang at Semitiko sa Polis Institute, at nagtuturo ng mga modernong wika tulad ng Espanyol at Ingles sa pamamagitan ng Pamamaraan ng Polis. Ang pamamalakad ng DiaLogo Academy ay indipendyente sa Polis, ngunit ang dalawang institusyong ito mayroong akademikong pakikipagugnayan. 

### Kinalalagyan 
Ang kapitbahayan ng Musrara,kung saan matatagpuan ang The Polis Institute, ay dating isang lugar ng etnikong hidwaan at pag-igting na panlipunan. Isang halimbawa sa gayong salungatan ay ginugunita ng pangalan ng kalye kung saan matatagpuan ang Instityut. Ang Kalye Ha Ayin-Het (sa Ebreo: הע"ח) ay literal na nangangahulugang "Ang Kalye ng 77" na tumutukoy sa isang hindi kilala at 77 kilalang mga taong napatay sa isang kilalang-kilalang pamumuksa na ngayon ay kilala sa kasaysayan bilang "Hadassah medical convoy massacre." 

Sa mga nakaraang taon ang distritong ito ay sumailalim ng pag-aayos, at umakit ng mga artista, intelektwal at internasyonal na mga boluntaryo . Ang gitnang kinalalagyan ng distrito na sangang-daan ng iba't ibang mga kultura, pati na rin ang kasaysayan at kagandahan nitong tila larawan , ay mga karagdagang tampok sa pook na ito. Kasama ng Polis, na nag-aambag sa bagong imahe ng kapitbahayan ay iba pang mga institusyong pangkultura tulad ng Naggar School of Photography, Media and New Music  (isa sa mga pangalan ng Musrara School of Art) at ang Museum On The Seam. Plano din ng Bezalel Academy of Art na lumipat sa baryong ito, sa loob ng Russian Compound sa sentro ng Herusalem. 

Ang Instityut ay malapit din sa iba pang mga sentro ng pagsasaliksik sa Bibliya sa Herusalem, tulad ng École Biblique  (ang *French Biblical and Archaeological School*), at ang Swedish Theological Institute. 

## Mga sanggunian